text: To regionale fodboldhold gik på sommerferie før kampen
  28 maj 2016 kl. 15.17
  Både Vejle Boldklub og AC Horsens sluttede sæsonen af med store nederlag. Til gengæld var der 3. point til FC Fredericia.
  Der var ikke det store på spil i sæsonens sidste kamp for regionens tre hold i 1. division og det er måske en del af forklaringen på, at det blev til en alt andet end prangende sæsonafslutning for to af holdene.
  Det kommende superligahold fra AC Horsens faldt helt igennem i dagens kamp mod Næstved, og blev sendt hjem med et 1-5 nederlag i bagagen.
  Endnu værre gik det for Vejle Boldklub, der mistede den sidste chance for oprykning i den foregående runde, og derfor var motivation tilsyneladende ikke i top i dagens kamp mod Silkeborg, der sendte Vejle hjem med et nederlag på 5-0.
  FC Fredericia overraskede til gengæld på den positive måde og vandt på udebane 3-2 over topholdet Lyngby.
  AC Horsens kan dog glæde sig over, at der venter superligafodbold i den kommende sæson. For Vejle Boldklub og FC Fredericia venter endnu en sæson i 1. division. De to hold slutter som henholdsvis nr. fem og nr. seks.
  